Blómin eru 4 - 6 mm í þvermál , oftast fimmdeild , sjaldnar fjórdeild , krónublöðin hvít , lítið eitt lengri en bikarblöðin . Bikarblöðin eru egglaga eða sporbaugótt , snubbótt eða sljóydd í endann , oftast meir eða minna rauðfjólublámenguð , einkum jaðarinn , en stundum græn , 2 - 3 mm löng . Fræflar eru tíu , frævan ein með 5 fræni . Aldinið er meira eða minna hnöttótt hýðisaldin , aðeins lengra en bikarinn , sem lykur þétt um aldinið . Hann finnst nær eingöngu til fjalla , mestmegnis í 400 - 800 m hæð , en stundum þó neðar , allt niður í 200 m . Aðalheimkynni fjallkrækilsins virðast vera í fjalllendi frá Eyjafirði austur um Norðausturland og Austfirði suður undir Lón , og einkum þá nær ströndinni fremur en langt inni í landi . Utan þessa svæðis hefur hann fundizt á nokkrum fellum innanvert við Auðkúluheiði í Húnavatnssýslu , á Ströndum , og að lokum eru stakir fundarstaðir uppi á Hólminum við Hítarvatn og á Kaldbak á Síðumannaafrétti . Hér er fjallkrækillinn með þroskuð aldini 11. ágúst 2005 uppi á Kinnarfelli í Köldukinn .